Nuwe duo vir Jacaranda FM se middagprogramJacaranda FM kondig hul nuwe middagspan aan. (Foto: Facebook/Jacaranda FM) Twee nuwe dog bekende stemme gaan binnekort Jacaranda FM-luisteraars op pad huis toe deur die middagverkeer vermaak. Dié bekende Gautengse radiostasie het Woensdag in ŉ mediaverklaring aangekondig dat Jacaranda FM-omroeper Rozanne McKenzie en voormalige 5FM-radioaanbieder Rob Forbes van 10 Augustus agter die middagspan se mikrofone inskuif vir die nuwe program, The Drive with Rob and Roz. Volgens Hennie Myburgh, Jacaranda FM-programbestuurder, beloof die nuwe program om ŉ gemeenskapsgesentreerde benadering te volg en luisteraars met opwindende gesprekke ingelig te hou. Rozanne Mckenzie. (Foto: Facebook/Jacaranda FM) McKenzie het byna tien jaar terug by die Jacaranda FM-familie aangesluit en is dus geen vreemdeling vir luisteraars nie. Sy is tans daagliks saam met Alex Jay in The Workzone te hoor, maar sal nou vir die eerste keer die rol van mede-aanbieder inneem. Sy het deur die jare ook ŉ gereelde gesig op ander mediaplatforms geword en sê sy het ŉ diepgewortelde passie vir Afrikaanse kultuur en om gemeenskappe bymekaar te bring. “Jacaranda FM is regtig ŉ familie en ek voel ongelooflik geëerd deur hierdie nuwe geleentheid en platform om meer van myself met ons aanhangers te deel. Ek sien daarna uit om hierdie nuwe rol as mede-aanbieder te betree en ons luisteraars veilig huis toe te neem met positiewe energie en die lekkerste musiek,” het McKenzie oor haar nuwe rol gesê. Rob Forbes. (Foto: Facebook/Jacaranda FM) Rob Forbes se naam behoort ook ŉ klokkie by 5FM-aanhangers te lui. Hy is in Pretoria gebore en getoë en spog met ŉ radioloopbaan wat oor byna 15 jaar strek. Forbes is ook in 2016 aangewys as een van die Mail & Guardian se “200 jong Suid-Afrikaners om dop te hou” in die mediakategorie. “Ek sien uit daarna om ŉ vertoning te lewer wat waarde toevoeg tot ons luisteraars se lewe en dít alles begin met wonderlike musiek. Ek is passievol daaroor om inligting te deel op ŉ manier wat almal toelaat om deel van die gesprek te wees, en ek is regtig opgewonde om dit saam met Roz te doen wat al so lank deel is van die Jacaranda FM-gemeenskap,” sê Forbes.